A saúde é também umha questom de classe – Galiza Livre
A Ministra de Sanidade, Maria Luisa Carcedo, anunciou ontem que os alimentos que se comercializem no Estado Espanhol deverám levar umha nova etiquetagem com indicaçom da qualidade nutricional, imitando a que já se realiza em outros países da Uniom Europeia. A dia de hoje a UE nom obriga a fazer este tipo de marcado, sendo por tanto de adopçom voluntária polas empresas do sector que operam na UE, mas o Governo pretende que no Estado Espanhol seja obrigatório desde o vindouro ano, que é quando aguarda aprovar o Real Decreto que o regule.
Para realizar esta nova etiquetagem nutricional o Governo recorre ao modelo Nutri-Score, respaldado pola OMS (Organizaçom Mundial da Saúde) e que já está em uso na França. Trata-se de umha qualificaçom sobre a qualidade nutritiva dos alimentos que consta com cinco qualificaçons diferentes que vam desde o A, o mais saudável, até o E, o menos saudável, e tem em conta por um lado os níveis de nutrientes dum alimento (proteínas, vitaminas, fibra,…) e por outro os níveis de elementos nocivos para a saúde e que há que tratar de evitar para ter umha alimentaçom saudável (sal, açúcar adicionado, graxas saturadas, conservantes,..).
Segundo dados referentes ao ano 2016, na Galiza mais dum 18 % das crianças entre os 6 e os 9 anos sofre obesidade enquanto um 43 % padece sobrepeso, polo que quase a metade das crianças galegas tenhem umha má alimentaçom e nom tenhem umha atividade física suficiente. Estas percentagens tenhem nas últimas décadas umha evoluçom à alça embora nos últimos anos os incrementos fossem menos pronunciados.
Medidas reais ou lavagem de cara
À vista destes dados, que refletem a pauperizaçom da saúde das crianças galegas, as autoridades sanitárias dizem estar preocupadas e estám a tomar medidas para reverter a situaçom. Entre as medidas a adotar está a etiquetagem arriba descrita além de outras medidas que também formam parte da Estratégia Nutriçom, Atividade Física e Prevençom da Obesidade (Naos), como limitar a publicidade de alimentos non saudáveis a menores de 15 anos, ou limitar a venda de alimentos e bebidas açucaradas nos centros educativos.
Nada aponta a que estas medidas vaiam ter umha incidência significativa a largo prazo na saúde da populaçom galega e todo semelha que apenas som medidas de lavagem de cara das grandes corporaçons, neste caso, da indústria alimentária. Na realidade, a saúde da populaçom nom é umha preocupaçom real e apenas se tratam de atalhar aqueles problemas de saúde que podem incrementar os gastos sanitários. Quando a saúde bate contra o lucro privado, esta passa a um segundo plano como demostra, por exemplo, que o ano passado a Comissom Europeia adiara umha vez mais a proibiçom do Glifosato, o conhecido pesticida industrial utilizado na agroindústria, que segundo a própria OMS tem efeitos "provavelmente cancerígenos".
Umha questom de classe
Como demostram numerosos estudos, existe umha relaçom direta entre a saúde, a qualidade da alimentaçom e o nível econômico. De pouco vale a etiquetagem dum produto se numha família os dous progenitores trabalham fora, com horários eternos e salários baixos. À hora de preparar o jantar mercaram pratos pré-cozinhados pois som mais baratos e nom requirem tanto tempo para a sua elaboraçom. Fazer um menu saudável requere tempo e dinheiro, algo que nom dispom a classe trabalhadora pois já se encarrega o sistema de limitar-lho.
Para melhorar a alimentaçom da populaçom é mais eficiente incrementar os salários e reduzir a jornada laboral das classes trabalhadoras que pôr adesivos de cores a maças e pasteis. Mas claro, para isso há que enfrontar-se ao Capital.